Urmareste Modifică dimensiunea fontului: Play

Bucureşti, 7 sep /Agerpres/ - Un număr de 24 de persoane care lucrau fără forme legale au fost identificate în două cluburi de noapte din Capitală în urma unei acţiuni de control a inspectorilor antifraudă efectuată pe 3 şi 4 septembrie, societatea neînregistrând în evidenţa financiar-contabilă salariile achitate şi obligaţiile fiscale aferente, informează miercuri Agenţia Naţională de Administrare Fiscală (ANAF).



Potrivit unui comunicat al instituţiei, inspectorii antifraudă din cadrul DRAF Bucureşti au efectuat o acţiune de control operativ în intervalul 3 - 4 septembrie, în cadrul operaţiunii "Cronos", prilej cu care au identificat în două cluburi de noapte din Bucureşti 24 de angajaţi care nu erau încadraţi cu forme legale de muncă (muncă la negru), iar societatea nu avea înregistrate în evidenţa financiar-contabilă salariile achitate şi obligaţiile fiscale aferente.



Astfel, în ambele situaţii, pe lângă transmiterea constatărilor la Inspectoratul Teritorial de Muncă al Municipiului Bucureşti în vederea adoptării măsurilor legale, conform competenţelor, inspectorii antifraudă vor înainta sesizări penale.



ANAF subliniază că operaţiunea "Cronos", derulată de inspectorii antifraudă din cadrul ANAF şi inspectorii de muncă din cadrul Inspecţiei Muncii, este în desfăşurare. Această operaţiune se va desfăşura până pe 23 septembrie 2016, în cadrul acesteia inspectorii antifraudă şi salariaţii de la Inspecţia Muncii vor desfăşura la nivel naţional acţiuni de control operativ pentru prevenirea şi combaterea muncii 'la negru' şi a celei subdeclarate. AGERPRES/(AS - autor: George Bănciulea, editor: Oana Tilică)